Metropolisiebeampte per abuis in hegtenis geneemŉ Metropolisiebeampte wat nie aan diens was nie, is vandeesweek per ongeluk in hegtenis geneem toe hy vir ŉ krimineel aangesien is. Hoofsuperintendent Wayne Minnaar, hoof van die Johannesburgse metropolisie, het Donderdagaand gesê die beampte is Woensdag in Lenasia in hegtenis geneem. “Die beampte was Woensdag met sy silwergrys BMW oppad na sy huis in Lenasia nadat ŉ gewapende roof in die omgewing plaasgevind het,” het Minnaar gesê. “Vier gewapende mans, wat ook ŉ silwergrys BMW gery het, het ŉ vrou by haar besigheid van R16 000 beroof en gevlug.” Die beampte is in hegtenis geneem omdat sy voertuig dieselfde as die rowers se voertuig gelyk het, en in dieselfde omgewing was. Die beampte is weer Woensdag vrygelaat. Niemand is teen Vrydag nog in verband met die roof in hegtenis geneem nie.